Markkinaoikeuden mukaan teleoperaattori DNA:n ei tarvinnut antaa vertaisverkossa elokuvaa jakaneen yhteystietoja tekijänoikeuksien haltijalle.

Esimerkiksi Pirate Bay on yksi tunnettu vertaisverkkosivusto, jonka kautta tekijänoikeudella suojattuja elokuvia jaetaan. ALL OVER PRESS

Esimerkiksi elokuvien tekijänoikeuksien omistajien on jatkossa vaikeampi saada tekijänoikeuksien loukkaamisesta epäiltyjen yhteystietoja, markkinaoikeus linjasi maanantaina.

Oikeudella oli ratkaistavana asia, jossa tekijänoikeuden haltija vaati teleoperaattori DNA:ta luovuttamaan nettiliittymien omistajan yhteystiedot. Haltijan mukaan liittymistä oli jaettu elokuvaa internetin vertaisverkon kautta.

Oikeus katsoi osoitetuksi, että elokuvan jakamista oli tapahtunut. Pohdittavaksi jäi, oliko elokuvaa jaettu tekijänoikeuksien suojan kannalta merkittävissä määrin.

Tekijänoikeuksien haltijat ovat viime vuosina vieneet joitain samankaltaisia juttuja oikeuteen. Niitä edustavat lakifirmat ovat myös lähettäneet ihmisille tekijänoikeuskirjeitä, joissa on uhattu oikeudenkäynnillä.

- Tässä kaksi oikeutta kamppailee: tekijöillä on oikeus saada kohtuullinen korvaus teoksestaan ja sitä pitää suojella. Toisaalta teletietojen katsotaan kuuluvan yksityisyyden suojaan, eikä teleoperaattoreita voida velvoittaa luovuttamaan niitä ilman vakavia perusteita, kertoo markkinaoikeuden ylituomari Kimmo Mikkola.

Panostus yksityisyydensuojaan

Markkinaoikeuden mukaan asiassa ei tullut selvitetyksi, kuinka laajalti elokuvaa oli jaettu tai oliko tekijänoikeuksia loukattu toistuvasti tai pidemmän aikaa. Näin ollen se katsoi, ettei jakaminen ollut riittävän merkittävää, ja konkreettinen loukkaus jäi vähäiseksi.

Oikeus huomioi, että oikeudenhaltijoilla voi jo teknisistäkin syistä olla vaikeuksia esittää näyttöä. Vertaisverkkojen toimintaperiaate tekee esimerkiksi kokonaisyleisön mittaamisen hankalaksi.

Markkinaoikeus viittasi myös EU-tuomioistuimen päätöksiin.

- Katsoimme, että uudemmassa EU-tuomioistuimen käytännössä on ryhdytty painottamaan entistä voimakkaammin yksityisyyden suojaa. Siksi näimme, että tällaiselle linjan tiukentamiselle on perusteet, Mikkola kertoi.

Markkinaoikeus ratkaisi asian vahvennetussa istunnossa, johon osallistui seitsemän tuomaria. Päätöksestä voidaan valittaa korkeimpaan hallinto-oikeuteen.